Walter, Conrad glo in binnebaan vir afrigtersposteFoto: Twitter. Rob Walter en Shukri Conrad is volgens berigte Krieket Suid-Afrika (KSA) se gunstelingkeuses om die afrigtersleisels van die Proteas se rooi- en witbalkrieketspanne by Mark Boucher oor te neem. Boucher het in September aangekondig dat hy die aflosstokkie as die Suid-Afrikaners se hoofafrigter aan iemand anders gaan oorgee. Die T20-Wêreldbeker in Australië was sy laaste avontuur aan die stuur van die nasionale krieketspan. Hy is intussen as die afrigter van die Mumbai Indians in die Indiese Premierliga aangestel. Malibongwe Maketa het in ŉ tydelike hoedanigheid die span op sy rampspoedige toetskriekettoer na Australië vergesel. KSA het vroeër aangedui dat hy die nasionale afrigterspos in twee gaan deel met die een afrigter wat uitsluitlik op die vordering van die toetskrieketspan sal konsentreer en die ander wat toesig oor die witbalkrieketspanne sal hou. Hoewel daar nog nie duidelikheid oor Conrad en Walter se spesifieke rolle is nie, meen Cricinfo dat hulle meer aanstellingsmomentum as Richard Pybus, Maketa en Adi Birrell geniet. Die Proteas sukkel op die internasionale verhoog en hulle het onder meer teen Nederland vasgeval. Foto: Twitter. Lance Klusener was ook vroeër in die afrigterswedloop gewees, maar hy het intussen sy aansoek onttrek om meer aandag aan die wêreldwye T20-franchisekompetisies te skenk. Conrad het vroeër met welslae die Lions en Cobras op die plaaslike kriekettoneel afgerig, terwyl hy ook aan die stuur van die jong Suid-Afrikaners by die o.19-Wêreldbekertoernooi was. Op sy beurt het Walter die kondisioneringsepter vir die Proteas geswaai toe hulle op die kruin van veral die toetskrieketgolf tussen 2009 en 2013 gery het. Hy het ook ŉ paar trofees saam met die Titans gewen en hy is deesdae ŉ suksesvolle afrigter in Nieu-Seeland waar hy onder meer die Otago Volts se herlewing ingelui het. Dit is gŉ maklike taak om die Proteas af te rig nie. Spankeuses word met ŉ valkoog dopgehou en dit is ongelooflik moeilik om die leemtes, wat topspelers soos AB de Villiers, Dale Steyn en Hashim Amla gelaat het, te vul. KSA behoort môre om 10:00 ŉ amptelike aankondiging te maak. South Africa’s new coaching staff will be announced tomorrow. After Lance Klusener withdrew from the process earlier in the week, these are the men who will take over: https://t.co/pNesIHGmCQ — Firdose Moonda (@FirdoseM) January 15, 2023